Nogironligi boʻlgan shaxslarning bandligini qoʻllab-quvvatlashning qoʻshimcha chora-tadbirlari toʻgʻrisida
(resolution, 2025-12-19)

Oʻzbekiston Respublikasi Prezidentining “Nogironligi boʻlgan shaxslarning bandligini taʼminlash tizimini takomillashtirishga oid qoʻshimcha chora-tadbirlar toʻgʻrisida” 2025-yil 8-maydagi PF-85-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Nogironligi boʻlgan shaxslarning bandligini taʼminlash tizimini takomillashtirishga oid qoʻshimcha chora-tadbirlar toʻgʻrisida” 2025-yil 8-maydagi PF-85-son Farmoniga muvofiq 2025-yil 1-iyundan boshlab Ijtimoiy himoya davlat jamgʻarmasi (keyingi oʻrinlarda — Jamgʻarma) mablagʻlari hisobidan: I va II guruh nogironligi boʻlgan shaxslarni ishga qabul qilgan hamda ularga surdotarjimon, psixolog va hamrohlik xizmatini tashkil qilgan tadbirkorlik subyektlariga ularning xarajatlarini qoplash maqsadida 50 million soʻmgacha subsidiya ajratish; Qoraqalpogʻiston Respublikasi, Andijon, Qashqadaryo, Namangan, Samarqand, Surxondaryo va Fargʻona viloyatlarida, 2026-yil 1-yanvardan boshlab respublikaning qolgan hududlarida I va II guruh nogironligi boʻlgan shaxslarni kamida 3 oy davomida rasmiy ish bilan band qilish hamda ularga mehnatga haq toʻlashning eng kam miqdorining 2 baravaridan kam boʻlmagan miqdordagi ish haqi toʻlash shartlariga bir vaqtda javob beradigan mehnat sharoitlari asosida ishga qabul qilgan yoki shunday shartlardagi ishga joylashishiga koʻmaklashgan tadbirkorlik subyektlariga 500 million soʻmgacha subsidiya ajratish tartibi yoʻlga qoʻyilishi belgilanganligi maʼlumot uchun qabul qilinsin. 2. Nogironligi boʻlgan shaxslar bandligini taʼminlashga koʻmaklashish, ularning bandligini taʼminlash hamda mehnat qilishini qoʻllab-quvvatlashni ragʻbatlantirish tartibi toʻgʻrisidagi nizom ilovaga muvofiq tasdiqlansin. 3. Belgilansinki: a) Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tomonidan “Yagona milliy ijtimoiy himoya” axborot tizimida (keyingi oʻrinlarda — “YAMIH” AT) “Nogironligi boʻlgan shaxslar bandligiga koʻmaklashish elektron reyestri” axborot moduli (keyingi oʻrinlarda — elektron reyestr) yuritiladi. Bunda: tadbirkorlik subyektlariga elektron reyestr orqali oʻzlarida mavjud boʻsh (vakant) ish oʻrinlari toʻgʻrisidagi maʼlumotlarni kiritish, maʼlum bir yoʻnalish yoki mutaxassislik boʻyicha talabga mos nogironligi boʻlgan shaxslarni ishga qabul qilish haqida eʼlon berish, shuningdek nogironligi boʻlgan shaxslarning maʼlumotlari bilan tanishib chiqib, oʻzlariga maʼqul kelgan shaxslarni bevosita ishga qabul qilish yoki bandligini taʼminlashga koʻmaklashish imkoniyatlari yaratiladi; elektron reyestrga ishlash istagidagi nogironligi boʻlgan shaxslar “Inson” ijtimoiy xizmatlar markazlari, “YAMIH” AT va Yagona interaktiv davlat xizmatlari portali (keyingi oʻrinlarda — YIDXP) orqali berilgan murojaatlar asosida kiritiladi; “Inson” ijtimoiy xizmatlar markazlarining ijtimoiy xodimlariga ishlash istagidagi nogironligi boʻlgan shaxslarning roziligi asosida ularning nomidan elektron reyestrga kiritish uchun elektron shaklda ariza berish huquqi beriladi; b) Agentlikka ishlash istagidagi nogironligi boʻlgan shaxslar hamda ish beruvchilarni izlash boʻyicha interaktiv xizmatlarini koʻrsatuvchi tadbirkorlik subyektlarini toʻgʻridan-toʻgʻri jalb qilishga ruxsat etiladi. Bunda tadbirkorlik subyektlariga interaktiv xizmatlarini koʻrsatish uchun elektron reyestrga kiritilgan ishlash istagidagi nogironligi boʻlgan shaxslar toʻgʻrisidagi maʼlumotlarni “Raqamli hukumat” tizimining Raqamli maʼlumotlar platformasi orqali taqdim etganlik uchun toʻlov undirilmaydi. 4. Nogironligi boʻlgan shaxslarning mehnat huquqlarini roʻyobga chiqarishda nodavlat notijorat tashkilotlarining samarali ishtirokini taʼminlash uchun tadbirkorlik subyektlarida bandligi taʼminlangan nogironligi boʻlgan shaxslar uchun surdotarjimon, psixolog yoki hamrohlik xizmatlari Agentlik yoki uning hududiy boshqarmalari tomonidan beriladigan davlat ijtimoiy buyurtmasi orqali nodavlat notijorat tashkilotlari tomonidan ham koʻrsatilishiga ruxsat berilsin. Bunda: nodavlat notijorat tashkilotlariga beriladigan davlat ijtimoiy buyurtmasining qiymati tadbirkorlik subyektida yoʻlga qoʻyilgan xizmatlar uchun ushbu qarorda belgilangan miqdorlardan kelib chiqqan holda aniqlanadi; nogironligi boʻlgan shaxslar uchun surdotarjimon, psixolog yoki hamrohlik xizmatlarini nodavlat notijorat tashkilotlari orqali yoʻlga qoʻyilgan tadbirkorlik subyektlariga subsidiya ajratilmaydi. 5. Agentlik uch oy muddatda nogironligi boʻlgan shaxslarni jamiyat hayotida toʻlaqonli ishtirok etishini taʼminlash maqsadida ushbu shaxslarning transport xizmatlaridan foydalanishida qulay va toʻsiqsiz muhit yaratishga qaratilgan Toshkent tajribasini joriy etish boʻyicha takliflarni Vazirlar Mahkamasiga kiritsin. 6. Agentlik Raqamli texnologiyalar vazirligi bilan birgalikda: a) bir oy muddatda: elektron reyestr ishga tushirilishi hamda “Raqamli hukumat” tizimining idoralararo integratsiyalashuv platformasi orqali vazirlik va idoralarning axborot tizimlari bilan integratsiya qilinishini taʼminlasin; “YAMIH” ATda elektron reyestrga kiritilgan nogironligi boʻlgan shaxslarni ishga qabul qilgan ish beruvchilar yoki ularning bandligiga koʻmaklashgan tadbirkorlik subyektlari reyestri yuritilishini yoʻlga qoʻysin; b) ikki oy muddatda YIDXP orqali mazkur qarorda nazarda tutilgan maqsadlarda murojaat qilish imkoniyatini yaratsin. 7. Vazirlar Mahkamasining “Nogironligi boʻlgan shaxslarning bandligiga koʻmaklashishni ragʻbatlantirish chora-tadbirlari toʻgʻrisida” 2022-yil 20-apreldagi 203-son qarorining 1 va 2-bandlari hamda unga 1-ilova oʻz kuchini yoʻqotgan deb hisoblansin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Mazkur Nizom “Nogironligi boʻlgan shaxslar bandligiga koʻmaklashish elektron reyestri” axborot modulini (keyingi oʻrinlarda — elektron reyestr) yuritish, ishlash istagidagi nogironligi boʻlgan shaxslarning mehnat qilish huquqlarini roʻyobga chiqarishga koʻmaklashish, ularni ish beruvchilar bilan oʻzaro bogʻlash, shuningdek I va (yoki) II guruh nogironligi boʻlgan shaxslar bandligini taʼminlagan yoki bandligini taʼminlashga koʻmaklashgan hamda ushbu shaxslarning mehnat qilishini qoʻllab-quvvatlagan tadbirkorlik subyektlari hamda xususiy bandlik tashkilotlariga (keyingi oʻrinlarda — tadbirkorlik subyektlari) Ijtimoiy himoya davlat jamgʻarmasi (keyingi oʻrinlarda — Jamgʻarma) mablagʻlari hisobidan quyidagi davlat tomonidan qoʻllab-quvvatlash choralarini taqdim etish tartibini belgilaydi: I va (yoki) II guruh nogironligi boʻlgan shaxslarni toʻgʻridan-toʻgʻri rasmiy ishga qabul qilgan tadbirkorlik subyektlariga yoki ularni ish beruvchilarda mavjud boʻsh (vakant) ish oʻrinlariga joylashtirishga koʻmaklashgan xususiy bandlik tashkilotlariga subsidiya (keyingi oʻrinlarda — bandlikka koʻmaklashish subsidiyasi) ajratish; I va (yoki) II guruh nogironligi boʻlgan shaxslarni ishga qabul qilib, ularning samarali mehnat qilishini qoʻllab-quvvatlashga qaratilgan maxsus xizmatlarni (surdotarjimon, psixolog yoki hamrohlik xizmati) yoʻlga qoʻygan tadbirkorlik subyektlariga ushbu xizmatlarni yoʻlga qoʻyish bilan bogʻliq xarajatlarini qoplash uchun xizmat turidan kelib chiqib subsidiya (keyingi oʻrinlarda — ish oʻrinlariga moslashtirish subsidiyasi) ajratish. 2. Elektron reyestr Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tomonidan “Yagona milliy ijtimoiy himoya” axborot tizimida (keyingi oʻrinlarda — “YAMIH” AT) yuritiladi. Elektron reyestrda ishlash istagidagi nogironligi boʻlgan shaxslarning sogʻligʻining holati, taʼlim va mehnat faoliyatiga doir maʼlumotlar (keyingi oʻrinlarda — maʼlumotlar) hamda bandligini taʼminlash boʻyicha amalga oshirilgan chora-tadbirlar toʻgʻrisidagi barcha maʼlumotlar (keyingi oʻrinlarda — nogironligi boʻlgan shaxsning bandlik tarixi) aks ettirib boriladi. 3. Tadbirkorlik subyektlari tomonidan ishlash istagidagi nogironligi boʻlgan shaxslar haqida maʼlumotlar elektron reyestrdan bepul olinadi. 4. Tadbirkorlik subyektlariga ushbu Nizomning 1-bandida nazarda tutilgan subsidiyalar ushbu Nizomga 1-ilovaga muvofiq sxema asosida ajratiladi. 5. Tadbirkorlik subyektlari elektron reyestrga oʻzlarida mavjud boʻsh (vakant) ish oʻrinlari toʻgʻrisidagi maʼlumotlarni kiritish, maʼlum bir yoʻnalish yoki mutaxassislik boʻyicha talabga mos nogironligi boʻlgan shaxslarni ishga qabul qilish haqida eʼlon berish, shuningdek nogironligi boʻlgan shaxslarning maʼlumotlari bilan tanishib chiqib, oʻzlariga maʼqul kelgan shaxslar bandligini taʼminlashga koʻmaklashish maqsadida “YAMIH” ATda elektron ofertani tasdiqlash orqali bepul va ixtiyoriy asosda avtorizatsiyadan oʻtadi. Bunda xususiy bandlik tashkilotlari nogironligi boʻlgan shaxslarning bandligini taʼminlashga koʻmaklashuvchi sifatida avtorizatsiyadan oʻtadi. Tadbirkorlik subyektlari tomonidan “YAMIH” ATda avtorizatsiyadan oʻtishda quyidagi maʼlumotlar koʻrsatiladi hamda elektron raqamli imzo (keyingi oʻrinlarda — ERI) yoki “YAMIH” ATda yagona identifikatsiya tizimi (OneID) orqali tasdiqlanadi: yuridik shaxslar uchun soliq toʻlovchining identifikatsiya raqami (STIR), telefon raqami, manzili, ishonchli vakil haqidagi maʼlumotlar; yakka tartibdagi tadbirkorlar uchun biometrik pasport (identifikatsiyalovchi ID-karta) maʼlumotlari, jismoniy shaxsning shaxsiy identifikatsiya raqami (JSHSHIR), telefon raqami, manzili, ishonchli vakil haqidagi maʼlumotlar. Tadbirkorlik subyektlari tomonidan koʻrsatilgan maʼlumotlar toʻgʻriligi hamda ularning faoliyati tugatilmaganligi aniqlangan taqdirda, ular uchun “YAMIH” ATda shaxsiy kabinet ochiladi. 6. Tadbirkorlik subyektlari quyidagi usullarda nogironligi boʻlgan shaxslarning bandligiga koʻmaklashadi: a) elektron reyestrga ushbu Nizomga 2-ilovaga muvofiq shaklda oʻzlarida mavjud boʻsh (vakant) ish oʻrinlari toʻgʻrisidagi maʼlumotlarni kiritish orqali; b) elektron reyestrda maʼlum bir yoʻnalish yoki mutaxassislik boʻyicha nogironligi boʻlgan shaxslarni ishga qabul qilish toʻgʻrisida eʼlon berish orqali; v) elektron reyestrga kiritilgan nogironligi boʻlgan shaxslarning maʼlumotlari bilan tanishib chiqib, oʻzlariga maʼqul kelgan shaxslarni tanlagan holda, ularni bevosita ishga qabul qilish yoki bandligini taʼminlashga koʻmaklashish boʻyicha soʻrovnoma yuborish orqali. Bunda xususiy bandlik tashkilotlari mazkur bandning “v” kichik bandida belgilangan usulda elektron reyestrga kiritilgan nogironligi boʻlgan shaxslarni maʼlum bir ish beruvchilarda mavjud boʻsh (vakant) ish oʻrinlariga ishga joylashtirish orqali ularning bandligiga koʻmaklashishi mumkin. 7. Nogironligi boʻlgan shaxs ushbu Nizomning 6-bandi “a” kichik bandiga muvofiq tadbirkorlik subyektlari tomonidan kiritilgan boʻsh (vakant) ish oʻrinlari toʻgʻrisidagi maʼlumotlar bilan tanishib chiqib, oʻziga maʼqul kelgan ish oʻrniga ishga joylashish boʻyicha soʻrovnoma yuborishi mumkin. Bunda tadbirkorlik subyektlari tomonidan oʻzlarida mavjud boʻsh (vakant) ish oʻrinlari toʻgʻrisidagi maʼlumotlar zaruratga koʻra doimiy yangilab boriladi. 8. Nogironligi boʻlgan shaxslar tomonidan yuborilgan soʻrovnoma tadbirkorlik subyektiga uning “YAMIH” ATdagi shaxsiy kabinetiga koʻrib chiqish va tasdiqlash uchun yuboriladi. Bunda soʻrovnoma tadbirkorlik subyekti tomonidan koʻrib chiqiladi va tasdiqlanadi yoki aniq sabablarini koʻrsatgan holda rad etiladi. Soʻrovnoma tasdiqlangan taqdirda, tadbirkorlik subyekti va nogironligi boʻlgan shaxs oʻrtasida mehnat shartnomasi rasmiylashtiriladi. 9. Tadbirkorlik subyektlari tomonidan ushbu Nizomning 6-bandi “b” kichik bandiga muvofiq eʼlon berilgan taqdirda, “YAMIH” AT tomonidan avtomatik ravishda tadbirkorlik subyektlari talabiga mos keladigan elektron reyestrda mavjud nogironligi boʻlgan shaxslar toʻgʻrisidagi maʼlumotlar ularning “YAMIH” ATdagi shaxsiy kabinetiga xabarnoma shaklida yuboriladi. Bunda: tadbirkorlik subyektlari tomonidan xabarnomada koʻrsatilgan nogironligi boʻlgan shaxslardan oʻzlariga maʼqul kelgan shaxslarni ishga qabul qilish boʻyicha soʻrovnoma shakllantiriladi hamda koʻrib chiqish va tasdiqlash uchun mazkur shaxslarga SMS-xabarnoma yoki “YAMIH” ATdagi shaxsiy kabineti orqali yuboriladi; soʻrovnoma nogironligi boʻlgan shaxs tomonidan koʻrib chiqiladi va tasdiqlanadi yoki aniq sabablarini koʻrsatgan holda rad etiladi. Soʻrovnoma tasdiqlangan taqdirda, tadbirkorlik subyekti va nogironligi boʻlgan shaxs oʻrtasida mehnat shartnomasi rasmiylashtiriladi. 10. Tadbirkorlik subyektlari ushbu Nizom 6-bandining “v” kichik bandiga muvofiq elektron reyestrdagi nogironligi boʻlgan shaxslarning maʼlumotlari bilan tanishib chiqib, oʻzlariga maʼqul kelgan shaxslarni tanlab, ularni bevosita ishga qabul qilish yoki bandligini taʼminlashga koʻmaklashish boʻyicha soʻrovnoma yuborishi mumkin. Bunda: soʻrovnoma nogironligi boʻlgan shaxsga SMS-xabarnoma yoki “YAMIH” ATdagi shaxsiy kabineti orqali tanishib chiqish va tasdiqlash uchun yoʻnaltiriladi; elektron reyestrga kiritilgan bitta nogironligi boʻlgan shaxs boʻyicha bir nechta tadbirkorlik subyekti tomonidan uni bevosita ishga qabul qilish yoki xususiy bandlik tashkilotlari tomonidan bandligini taʼminlashga koʻmaklashish boʻyicha soʻrovnoma yuborilishi mumkin. 11. Ushbu Nizomning 10-bandiga muvofiq yuborilgan soʻrovnomada tadbirkorlik subyektining faoliyat turi, taklif etilayotgan lavozim nomi va lavozim majburiyatlari hamda oylik ish haqi miqdori toʻgʻrisidagi maʼlumotlar koʻrsatiladi. Agar soʻrovnoma xususiy bandlik tashkilotlari tomonidan yuborilgan boʻlsa, unda ushbu bandning birinchi xatboshisida koʻrsatilgan maʼlumotlarga qoʻshimcha ravishda nogironligi boʻlgan shaxslarni ishga qabul qiluvchi ish beruvchi toʻgʻrisidagi maʼlumotlar ham koʻrsatiladi. 12. Soʻrovnoma xususiy bandlik tashkilotlari tomonidan yuborilgan taqdirda, u dastlab unda koʻrsatilgan ish beruvchining “Yagona milliy mehnat tizimi” idoralararo dasturiy-apparat kompleksidagi (keyingi oʻrinlarda — “YAMMT” IDAK) shaxsiy kabinetiga tanishib chiqish va maʼqullash uchun yoʻnaltiriladi. Ish beruvchi soʻrovnomada koʻrsatilgan nogironligi boʻlgan shaxsning maʼlumotlari bilan tanishib chiqib, uni ishga qabul qilishni tasdiqlashi yoki tasdiqlashni rad etishi mumkin. Agar soʻrovnoma ish beruvchi tomonidan tasdiqlangan taqdirda, u tanishib chiqish va tasdiqlash uchun nogironligi boʻlgan shaxsga yoʻnaltiriladi. 13. Nogironligi boʻlgan shaxs tomonidan soʻrovnoma bilan tanishib chiqiladi va tasdiqlanadi yoki rad etishning aniq sabablarini belgilagan holda rad etiladi. Soʻrovnoma nogironligi boʻlgan shaxs tomonidan tasdiqlanganidan soʻng tadbirkorlik subyekti va nogironligi boʻlgan shaxs oʻrtasida yoki xususiy bandlik tashkilotining soʻrovnomasida koʻrsatilgan ish beruvchi va nogironligi boʻlgan shaxs oʻrtasida mehnat shartnomasi rasmiylashtiriladi. 14. Ushbu Nizomga muvofiq nogironligi boʻlgan shaxslar bilan mehnat shartnomasi rasmiylashtirilganda, bu toʻgʻrisidagi maʼlumotlar avtomatik ravishda “YAMMT” IDAKdan elektron reyestrga yuboriladi. 15. Quyidagi holatlar yuzaga kelganda elektron reyestrga kiritilgan nogironligi boʻlgan shaxslarni ishga qabul qilish yoki bandligini taʼminlashga koʻmaklashish boʻyicha soʻrovnomani yuborish imkoniyati cheklab qoʻyiladi: nogironligi boʻlgan shaxs rasmiy band boʻlganda; nogironligi boʻlgan shaxsga nisbatan ozodlikdan mahrum etish jazosi tayinlanganda; nogironligi boʻlgan shaxsni muomalaga layoqatsiz yoki muomalaga layoqati cheklangan deb topish toʻgʻrisidagi sudning qarori qonuniy kuchga kirganda. Bunda mazkur bandda koʻrsatilgan holatlar toʻgʻrisidagi maʼlumotlar “Raqamli hukumat” tizimining idoralararo integratsiyalashuv platformasi orqali vazirlik va idoralarning axborot tizimlaridan har oyda bir marotaba soʻrov yuborish orqali olinadi. 16. Nogironligi boʻlgan shaxslarning bandligi holati va ularga hisoblangan ish haqi toʻgʻrisidagi maʼlumotlar “Raqamli hukumat” tizimining idoralararo integratsiyalashuv platformasi orqali real vaqt rejimida olinadi hamda ushbu maʼlumotlar nogironligi boʻlgan shaxsning bandlik tarixida aks ettiriladi. 17. Ushbu Nizomga muvofiq nogironligi boʻlgan shaxslarning bandligiga koʻmaklashish boʻyicha yuboriladigan soʻrovnomalar va xabarnomalar “YAMIH” AT tomonidan avtomatik ravishda, nogironligi boʻlgan shaxslar amalda yashaydigan joydagi “Inson” ijtimoiy xizmatlar markazlari (keyingi oʻrinlarda — “Inson” markazi)ga yoʻnaltirib boriladi. 18. Bandlikka koʻmaklashish subsidiyasi ushbu Nizomga 3-ilovaga muvofiq elektron reyestrda turgan I va (yoki) II guruh nogironligi boʻlgan shaxsni kamida 3 oy davomida uzluksiz rasmiy bandligini taʼminlagan hamda mazkur davrda unga har oyda mehnatga haq toʻlashning eng kam miqdorining 2 baravaridan kam boʻlmagan miqdorda ish haqi toʻlagan yoki ushbu shartlarda ish oʻrinlariga joylashtirishga koʻmaklashgan tadbirkorlik subyektlariga ajratiladi. Bunda elektron reyestrda turgan I va (yoki) II guruh nogironligi boʻlgan shaxsni rasmiy bandligi taʼminlangan oyda ishga qabul qilingan sanadan qatʼiy nazar, mehnatga haq toʻlash boʻyicha shart bajarilgan taqdirda, mazkur nogironligi boʻlgan shaxs bir oy davomida rasmiy band qilingan deb hisoblanadi. 19. Tadbirkorlik subyektlari ushbu Nizomning 18-bandida belgilangan shartlarni bajarilgandan yoki bajarilishi taʼminlangandan keyin olti oy ichida “YAMIH” AT yoki Yagona interaktiv davlat xizmatlari portali (keyingi oʻrinlarda — YIDXP) orqali bandlikka koʻmaklashish subsidiyasini olish uchun ushbu Nizomga 4-ilovaga muvofiq shaklda elektron soʻrovnomani toʻldirish orqali murojaat qiladi. Bunda: soʻrovnoma ERI yoki yagona identifikatsiya tizimi (OneID) orqali tasdiqlanadi; bandlikka koʻmaklashish subsidiyasi olish uchun YIDXP orqali murojaat qilinganda, murojaat avtomatik ravishda “YAMIH” ATga yoʻnaltiriladi. 20. Tadbirkorlik subyektlarining murojaati kelib tushgandan soʻng ikki ish kuni ichida ushbu Nizomning 18-bandida belgilangan shartlar bajarilganligi “YAMIH” ATda “Raqamli hukumat” tizimi idoralararo integratsiyalashuv platformasi orqali tegishli vazirlik va idoralarning axborot tizimlarida mavjud quyidagi maʼlumotlar asosida oʻrganiladi: elektron reyestrda bandligi taʼminlangan I va (yoki) II guruh nogironligi boʻlgan shaxs toʻgʻrisidagi maʼlumotlarning mavjudligi; “YAMMT” IDAK bandligi taʼminlangan I va (yoki) II guruh nogironligi boʻlgan shaxs bilan tuzilgan mehnat shartnomasining roʻyxatdan oʻtkazilganligi; Soliq qoʻmitasining axborot tizimlarida bandligi taʼminlangan I va (yoki) II guruh nogironligi boʻlgan shaxsga uning bandligi taʼminlangandan soʻng uch oy mobaynida ushbu Nizomning 18-bandida belgilangan miqdordagi ish haqi hisoblanganligi. 21. “YAMIH” ATda ushbu Nizomning 18-bandida nazarda tutilgan shartlar bajarilganligi yoki bajarilishi taʼminlanganligi toʻgʻrisidagi maʼlumotlar aniqlanganda, murojaat qilgan tadbirkorlik subyektiga bandlikka koʻmaklashish subsidiyasi ajratilishi tasdiqlanadi. Bunda ajratiladigan subsidiyaning miqdori tadbirkorlik subyektining soʻrovnomasida koʻrsatilgan va ushbu Nizomning 18-bandida belgilangan shartlar bajarilgan holda bandligi taʼminlangan I va (yoki) II guruh nogironligi boʻlgan shaxslar sonidan kelib chiqqan holda “YAMIH” ATda avtomatik ravishda hisoblanadi. Bandlikka koʻmaklashish subsidiyasi miqdori hisoblanganidan soʻng avtomatik ravishda “YAMIH” ATda elektron toʻlov qaydnomasi va toʻlov topshiriqnomasi shakllantirilib, bandlikka koʻmaklashish subsidiyasini tadbirkorlik subyektiga ajratish uchun Jamgʻarmaga yuboriladi. 22. Quyidagi hollarda bandlikka koʻmaklashish subsidiyasini ajratish rad etiladi: tadbirkorlik subyektining soʻrovnomasini oʻrganish jarayonida tegishli vazirlik va idoralarning axborot tizimlaridan ushbu Nizomning 20-bandida nazarda tutilgan maʼlumotlar mavjudligi aniqlanmaganda; tadbirkorlik subyekti tomonidan bandligi taʼminlangan I va (yoki) II guruh nogironligi boʻlgan shaxs uchun muqaddam bandlikka koʻmaklashish subsidiyasi ajratilganligi aniqlanganda. 23. Jamgʻarma unga kelib tushgan toʻlov qaydnomasi va toʻlov topshiriqnomasi asosida bandlikka koʻmaklashish subsidiyasi mablagʻlarini Jamgʻarmaning maxsus gʻazna hisobvaragʻidan Iqtisodiyot va moliya vazirligining axborot tizimlari orqali tadbirkorlik subyektining tijorat bankdagi hisobvaragʻiga avtomatik ravishda oʻtkazadi. Bunda bandlikka koʻmaklashish subsidiyasi toʻlab berilganligi toʻgʻrisidagi maʼlumotlar “YAMIH” ATda tadbirkorlik subyektlarining shaxsiy kabinetiga elektron xabarnoma koʻrinishida yuboriladi. 24. Ish oʻrinlariga moslashtirish subsidiyasi ushbu Nizomga 5-ilovaga muvofiq bandligi taʼminlangan I va (yoki) II guruh nogironligi boʻlgan shaxslar uchun surdotarjimon, psixolog yoki hamrohlik xizmatini tashkil qilgan tadbirkorlik subyektlarining ushbu xizmatlarni tashkil qilish bilan bogʻliq xarajatlarini qisman qoplash maqsadida ajratiladi. Bunda surdotarjimon, psixolog yoki hamrohlik xizmati quyidagi nogironligi boʻlgan shaxslar uchun tashkil etiladi: klinik tashxisi Xalqaro kasalliklar va salomatlik bilan bogʻliq boʻlgan muammolar tasnifi (Oʻzbekiston Respublikasida foydalanish uchun moslashtirilgan V MKB-10 klassi) (keyingi oʻrinlarda — MKB-10) boʻyicha N 90 — 90.8 boʻlgan II guruh nogironligi boʻlgan shaxslar uchun surdotarjimon xizmati; klinik tashxisi MKB-10 boʻyicha N 00 — 59.9, Q 10 — 15 va S 07.8 boʻlgan koʻzi ojizlik boʻyicha I guruh nogironligi birinchi marotaba belgilangan shaxslar, shuningdek klinik tashxisidan qatʼi nazar birinchi marta nogironlar aravachasida harakatlanishi belgilangan nogironligi boʻlgan shaxslar uchun hamrohlik xizmati; klinik tashxisidan qatʼi nazar barcha I va (yoki) II guruh nogironligi boʻlgan shaxslar uchun psixolog xizmati. 25. Tadbirkorlik subyektlari tomonidan I va (yoki) II guruh nogironligi boʻlgan shaxslarni ish jarayonida qoʻllab-quvvatlash uchun jalb etiluvchi surdotarjimon, psixolog yoki hamrohlik xizmatini koʻrsatuvchi shaxslar (keyingi oʻrinlarda — xizmat koʻrsatuvchi shaxslar) “YAMIH” ATda yuritiladigan Nogironligi boʻlgan shaxslar mehnatini qoʻllab-quvvatlash xizmatlarini koʻrsatuvchi shaxslar elektron roʻyxatiga (keyingi oʻrinlarda — elektron roʻyxat) kiritilgan jismoniy shaxslar orasidan jalb etiladi. Bunda: a) surdotarjimon yoki psixolog xizmatini koʻrsatmoqchi boʻlgan shaxslar mazkur sohada oliy maʼlumotga ega boʻlishi yoki davlat taʼlim tashkilotlarida kasbiy va pedagogik qayta tayyorlov kurslarini tamomlagan boʻlishi talab etiladi. Respublika kasbiy koʻnikmalar markazi yoki Oʻzbekiston karlar jamiyati tomonidan surdotarjimonlik yoʻnalishida tashkil etiladigan oʻquv kurslari yoki qayta tayyorlov kurslarini oʻqib tugatgan shaxslar tomonidan surdotarjimon xizmati koʻrsatilishi mumkin. b) hamrohlik xizmati qonunchilikda belgilangan tartibda hamrohlik xizmatini koʻrsatish boʻyicha oʻzini oʻzi band qiladigan shaxs sifatida roʻyxatdan oʻtgan shaxslarni jalb etish orqali yoʻlga qoʻyiladi. 26. Xizmat koʻrsatuvchi shaxslar elektron roʻyxatga kirish uchun “YAMIH” ATda quyidagi maʼlumotlarni koʻrsatgan holda murojaat yuboradi: jismoniy shaxsning biometrik pasport (identifikatsiyalovchi ID-karta) maʼlumotlari hamda telefon raqami; xizmat koʻrsatmoqchi boʻlgan hudud(lar) toʻgʻrisidagi maʼlumotlar. davlat taʼlim tashkilotlarining kasbiy va pedagogik qayta tayyorlov kurslarini tamomlagan yoki respublika kasbiy koʻnikmalar markazi yoxud Oʻzbekiston karlar jamiyati tomonidan tashkil etiladigan oʻquv kurslari yoki qayta tayyorlov kurslarini oʻqib tugatgan shaxslar, ushbu maʼlumotni tasdiqlovchi hujjatlarni (diplom, sertifikat) ilova qilish orqali. Tegishli maʼlumotlar kiritilgandan soʻng murojaat xizmat koʻrsatuvchi shaxslar tomonidan yagona identifikatsiya tizimi (OneID) orqali tasdiqlanadi. 27. Xizmat koʻrsatuvchi shaxslar tomonidan murojaat tasdiqlanganidan soʻng ular toʻgʻrisidagi quyidagi maʼlumotlar “YAMIH” ATda orqali avtomatik ravishda tekshiriladi: surdotarjimon yoki psixolog xizmatini koʻrsatuvchi shaxsning mazkur sohalarda oliy maʼlumotga ega ekanligini — Oliy taʼlim, fan va innovatsiyalar vazirligining axborot tizimlaridan; hamrohlik xizmatini koʻrsatuvchi jismoniy shaxsning oʻzini oʻzi band qilgan shaxs sifatida roʻyxatdan oʻtganligi — Soliq qoʻmitasining axborot tizimlaridan. Xizmat koʻrsatuvchi shaxslar tomonidan ushbu Nizomning 26-bandi toʻrtinchi xatboshisida koʻrsatilgan hujjatlar ilova qilingan holda, murojaat etilgan taqdirda, mazkur hujjatlar “YAMIH” AT orqali Agentlikning tegishli hududiy boshqarmalari tomonidan ikki ish kuni ichida koʻrib chiqilib, tekshiriladi. 28. Tekshirish natijasida xizmat koʻrsatuvchi shaxslar toʻgʻrisidagi ushbu Nizomning 27-bandida nazarda tutilgan maʼlumotlar mavjudligi aniqlangan yoki oʻz tasdigʻini topgan taqdirda, ular elektron roʻyxatga kiritiladi. Xizmat koʻrsatuvchi shaxslar toʻgʻrisidagi ushbu Nizomning 27-bandida nazarda tutilgan maʼlumotlarning mavjud emasligi yoki oʻz tasdigʻini topmaganligi, ularni elektron roʻyxatga kiritishni rad etishga asos boʻladi. 29. Tadbirkorlik subyektlari surdotarjimon, psixolog yoki hamrohlik xizmatini koʻrsatuvchi shaxslarni tegishli xizmatni koʻrsatish uchun jalb etgan oydan keyingi oyning 16-sanasiga qadar ish oʻrinlariga moslashtirish subsidiyasini olish uchun “YAMIH” AT yoki YIDXP orqali mustaqil ravishda ushbu Nizomga 6-ilovaga muvofiq shakldagi elektron soʻrovnomani toʻldirish orqali murojaat qiladi. Bunda soʻrovnoma ERI yoki yagona identifikatsiya tizimi (OneID) orqali tasdiqlanadi. 30. Tadbirkorlik subyektlarining murojaati kelib tushgandan soʻng ikki ish kuni ichida “YAMIH” ATda “Raqamli hukumat” tizimi idoralararo integratsiyalashuv platformasi orqali tegishli vazirlik va idoralarning axborot tizimlarida mavjud quyidagi maʼlumotlar asosida soʻrovnomadagi maʼlumotlarning toʻgʻriligi quyidagi tartibda tekshiriladi: surdotarjimon, psixolog yoki hamrohlik xizmatini koʻrsatuvchi shaxslar toʻgʻrisidagi maʼlumotlar — “YAMIH” ATdagi elektron roʻyxat orqali; surdotarjimon, psixolog yoki hamrohlik xizmatini koʻrsatuvchi shaxslar bilan tuzilgan mehnat yoki fuqarolik huquqiy shartnomasi maʼlumotlari va unga muvofiq amalga oshirilgan toʻlovlar miqdori — tegishliligi boʻyicha “YAMMT” IDAK va Soliq qoʻmitasining tegishli maʼlumotlar bazalari orqali; surdotarjimon, psixolog yoki hamrohlik xizmati koʻrsatilayotgan I va (yoki) II guruh nogironligi boʻlgan shaxslar bilan tuzilgan mehnat shartnomasi maʼlumotlari — “YAMMT” IDAK orqali; surdotarjimon, psixolog yoki hamrohlik xizmati koʻrsatilayotgan I va (yoki) II guruh nogironligi boʻlgan shaxslarga ish oʻrinlariga moslashtirish subsidiyasi ajratiladigan davr uchun ish haqi toʻlanganligi — Soliq qoʻmitasining tegishli maʼlumotlar bazalari orqali. 31. Tadbirkorlik subyektining murojaatini koʻrib chiqishda mazkur Nizomning 30-bandida belgilangan maʼlumotlar aniqlangan taqdirda, ish oʻrinlariga moslashtirish subsidiyasini ajratish yoki rad etish “YAMIH” AT tomonidan avtomatik ravishda tasdiqlanadi. Bunda: ish oʻrinlariga moslashtirish subsidiyasini ajratish tasdiqlangan taqdirda, avtomatik ravishda “YAMIH” ATda elektron toʻlov qaydnomasi va toʻlov topshiriqnomasi shakllantirilib, ish oʻrinlariga moslashtirish subsidiyasini tadbirkorlik subyektiga ajratish uchun Jamgʻarmaga yuboriladi; ish oʻrinlariga moslashtirish subsidiyasini ajratish rad etilgan taqdirda, rad etishning aniq sabablarini koʻrsatgan holda tadbirkorlik subyektining “YAMIH” AT yoki YIDXPdagi shaxsiy kabinetiga QR-kod (matrik shtrixli kod) bilan tasdiqlangan xabarnoma yuboriladi. 32. Ish oʻrinlariga moslashtirish subsidiyasining miqdori “YAMIH” ATda ushbu Nizomning 30 va 31-bandlarida nazarda tutilgan tadbirlar amalga oshirilgandan soʻng, ushbu Nizomga 5-ilovaga muvofiq pasportda belgilangan miqdorda hisoblanadi va murojaat qilingan kundan boshlab ikki ish kuni ichida toʻlanadi. Bunda: ish oʻrinlariga moslashtirish subsidiyasining miqdori tadbirkorlik subyektining soʻrovnomasida koʻrsatilgan I va (yoki) II guruh nogironligi boʻlgan shaxslar uchun surdotarjimon, psixolog yoki hamrohlik xizmatini koʻrsatayotgan shaxslarga toʻlangan toʻlovlar toʻgʻrisidagi maʼlumotnomada yoki elektron hisob-fakturada koʻrsatilgan toʻlovlar miqdoridan qatʼi nazar, ushbu Nizomga 5-ilovaga muvofiq pasportda belgilangan miqdorda toʻlanadi; tadbirkorlik subyekti tomonidan ish oʻrinlariga moslashtirish subsidiyasini olish uchun murojaat qilingan davr uchun surdotarjimon, psixolog yoki hamrohlik xizmati koʻrsatilgan I va (yoki) II guruh nogironligi boʻlgan shaxslarga ish haqi toʻlanmaganligi aniqlanganda, ushbu xizmatlar uchun ish oʻrinlariga moslashtirish subsidiyasi hisoblanmaydi. 33. Jamgʻarma ushbu Nizomning 31-bandiga muvofiq kelib tushgan toʻlov qaydnomasi va toʻlov topshiriqnomasi asosida ish oʻrinlariga moslashtirish subsidiyasi mablagʻlarini Jamgʻarmaning maxsus gʻazna hisobvaragʻidan Iqtisodiyot va moliya vazirligining axborot tizimlari orqali tadbirkorlik subyektining tijorat bankdagi hisobvaragʻiga avtomatik ravishda oʻtkazadi. Bunda ish oʻrinlariga moslashtirish subsidiyasi toʻlab berilganligi toʻgʻrisidagi maʼlumotlar “YAMIH” ATda tadbirkorlik subyektlarining shaxsiy kabinetiga elektron xabarnoma koʻrinishida yuboriladi. 34. Ushbu Nizomga muvofiq nogironligi boʻlgan shaxslarga SMS-xabarnoma yuborish bilan bogʻliq xarajatlar Ijtimoiy himoya davlat jamgʻarmasi mablagʻlari va qonunchilik hujjatlari bilan taqiqlanmagan boshqa manbalar hisobidan qoplanadi. 35. Ishlash istagidagi nogironligi boʻlgan shaxslar ushbu Nizomga 7-ilovaga muvofiq pasportda nazarda tutilgan tartibda elektron reyestrga ixtiyoriy asosda bepul kiritiladi. 36. Mazkur Nizomda belgilangan tartibga muvofiq tadbirkorlik subyekti boʻlmagan boshqa ish beruvchilar tomonidan elektron reyestrga kiritilgan nogironligi boʻlgan shaxslarning maʼlumotlari bilan tanishib chiqish va ularning bandligiga koʻmaklashishi imkoniyatlari yaratiladi. 37. Ish beruvchilar, shu jumladan, tadbirkorlik subyektlari va xususiy bandlik tashkilotlari hamda “Inson” markazi ushbu Nizomga muvofiq olingan shaxsga doir maʼlumotlarning qonunchilik hujjatlarida belgilangan tartibda ishlov berilishi va sir saqlanishini taʼminlaydi. 38. Mazkur Nizomning 18-bandida belgilangan talablarni bajarish orqali bandlikka koʻmaklashish subsidiyasi mablagʻlarini olish maqsadida tadbirkorlik subyektlari tomonidan oʻzlari tomonidan band qilingan yoki bandligini taʼminlashga koʻmaklashilgan nogironligi boʻlgan shaxslarni ish oʻrinlariga moslashtirish, zarurat boʻlganda malakasini oshirish va ularni ijtimoiylashuviga koʻmaklashish choralari koʻrib boriladi. 39. Ushbu Nizom shartlari asosida bandlikka koʻmaklashish subsidiyasi yoki ish oʻrinlariga moslashtirish subsidiyasini olayotgan tadbirkorlik subyektlari qonunchilik hujjatlariga muvofiq nogironligi boʻlgan shaxslar bandligiga koʻmaklashishga qaratilgan boshqa turdagi subsidiya va imtiyozlarni ham belgilangan tartibda olishga haqli. Agar bandlikka koʻmaklashish subsidiyasi yoki ish oʻrinlariga moslashtirish subsidiyasi tadbirkorlik subyektlari tomonidan notoʻgʻri kiritilgan (koʻrsatilgan) maʼlumotlar asosida yoki texnik kamchiliklar yoxud hisob-kitoblardagi xatoliklar tufayli notoʻgʻri toʻlangan taqdirda, mazkur mablagʻlar ularning notoʻgʻri toʻlanganligi aniqlangan sanadan boshlab tadbirkorlik subyektlari tomonidan Jamgʻarmaga bir oy ichida qaytarilishi lozim. Bunda ixtiyoriy ravishda Jamgʻarmaga qaytarilmagan yoki toʻliq qaytarilmagan mablagʻ sud tartibida undiriladi. 40. “Inson” markazi xodimlari, Ijtimoiy inspeksiya va uning hududiy boʻlinmalari xodimlari joyiga chiqqan holda, ushbu Nizomga muvofiq ishga qabul qilingan nogironligi boʻlgan shaxslarning haqiqatdan ishlayotganligini, nogironligi boʻlgan shaxslarga tegishliligi boʻyicha surdotarjimon, psixolog yoki hamrohlik xizmatlari yoʻlga qoʻyilganlik holatlarini monitoring qilish va ular bilan suhbatlashib, ish oʻrinlaridagi sharoitlar bilan tanishishga haqli. 41. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.